V. Veteška, podpredseda NR SR: (2006-02-24):
J. Ševc, poslanec: Vážené kolegyne, vážení kolegovia, vážený pán predsedajúci, vážená Národná rada, vážený pán minister, dnes už je všeobecne známe, že bolo veľkým omylom a nešťastím pre Slovensko vymenovať do funkcie ministra kultúry Františka Tótha. Rozmýšľal som aj nad tým, ako sa to mohlo stať a prečo sa to stalo. Okrem iného mi prišla na myseľ aj taká myšlienka, že to mohol urobiť aj človek, ktorý sa za niečo chcel škaredo pomstiť samotnému Františkovi Tóthovi, ale aj súčasnej vládnej koalícii. V každom prípade ten, kto to urobil, musel dobre poznať samotného pána Tótha, ale aj politickú situáciu na Slovensku. Prečo? Podstata tragikomickosti tohto prípadu spočíva hlavne v tom, že jeho neznalosť kultúrnej problematiky na Slovensku je až taká, že zrejme pán Tóth nevedel, do čoho ide, na čo sa podujíma. O ignoranstve pána Tótha v oblasti slovenskej kultúry takmer kričí každý jeho krok, ktorý urobil na svojom poste za také krátke obdobie. Verím, že keby pán Tóth kompetentne poznal zložitosť súčasnej problematiky slovenskej kultúry a mal minimálne penzum občianskej kultúrnosti a lojálnosti, nebol by sa dal zlákať na ministerské kreslo. Tragickosť celej situácie sa znásobuje ešte aj tým, že zatiaľ, čo absolútna väčšina súdnych ľudí na Slovensku už pochopila krajnú nevyhnutnosť odvolania pána Tótha z postu ministra kultúry, on sám ešte nepochopil, že by bolo prejavom elementárnej občianskej slušnosti, keby sa pokorne poklonil tomuto najvyššiemu zákonodarnému orgánu so slovami, ľutujem, že to tak dopadlo, je to hlavne moja vina, preto aspoň dôstojne odchádzam. Ťažko pochopiť, prečo pán Tóth odmieta, že by to bolo najdôležitejšie riešenie pre všetkých alebo najdôstojnejšie riešenie pre všetkých, najmä pre neho. Tým, že sa správa tak ako topiaci, ktorý nevie plávať, bije okolo seba hlava nehlava a prijíma jedno za druhým likvidačné a škodlivé riešenie pre slovenskú kultúru. Len za ten krátky čas, čo je vo funkcii ministra, už stihol toľko prešľapov a trapasov, že sa to nepodarilo žiadnemu jeho predchodcovi. Treba ho jednoducho zastaviť, lebo nakoniec ešte predá aj tú žobrácku palicu, o ktorú obohatil slovenskú kultúru. Nie je vylúčené, že odmietavé stanovisko pána Tótha dobrovoľne odstúpiť z funkcie ministra je ovplyvňované aj skutočnosťou, že má rovnako nekompetentných podaktorých kolegov na čele rezortov, ktoré sú im tiež na hony vzdialené a zo svojich funkcií dobrovoľne neodchádzajú. Zrejme sa už s tým nedá nič robiť. Človek si spomína na tie požiadavky, ktoré boli súčasťou prevratu, že funkcie sa budú obsadzovať len kompetentnými ľuďmi. Keby to nebolo také tristné, bolo by to iste veľmi podnetné pre nadaného dramatika, ktorý by, samozrejme, bez podpory ministerstva kultúry mohol vytvoriť významný svetový skvost. Ak nie náš, tak aspoň americký producent filmu, na ktorom by zarobil niekoľko miliónov. My by sme mu svojím rozhorčením urobili fantastickú reklamu a svet by sa na nás zabával. Bez ohľadu na to, aký bude výsledok hlasovania o návrhu na odvolanie z funkcie ministra pána Tótha, som toho názoru, že by sme mali okamžite pozastaviť akúkoľvek privatizáciu a rozpredávanie majetku v rezorte kultúry a, po druhé, vytvoriť parlamentnú komisiu, ktorá by preskúmala všetky rozhodnutia o prideľovaní, respektíve o rozdávaní finančných príspevkov v čase jeho pôsobenia na ministerstve kultúry. Náš klub poslancov za KSS predložený návrh, vážené kolegyne a vážení kolegovia, podporí. Ďakujem za pochopenie. (Potlesk.)